**Natan Jelin-Mor** (hebr. : נתן ילין-מור, narodený ako **Natan Friedman-Jelin**; 1913 – † 19. február 1980) bol revizionistický sionistický aktivista, vodca Lechi a izraelský politik. V staršom veku sa stal radikálnym pacifistom, ktorý podporoval rokovanie s Organizáciou za oslobodenie Palestíny (OOP) a významné územné ústupky v rámci izraelsko-palestínskeho konfliktu.

Životopis
---------

Narodil sa v Hrodne v cárskom Rusku (dnes Bielorusko). Študoval inžinierstvo na Varšavskej polytechnike. Ešte v Poľsku sa angažoval v hnutiach Betar a Irgun. V rokoch 1938 až 1939 bol, spoločne s Avrahamom Sternom, spoluredaktor poľských novín Irgunu s názvom *Di Tat* (doslova „Štát").

Spolu so Sternom tajne imigrovali do mandátnej Palestíny a stali sa členmi židovskej polovojenskej organizácie Lechi (známej aj ako Sternov gang). V decembri 1941 sa pokúsil vycestovať do Turecka na rokovanie s nacistickými predstaviteľmi o masovom prepustení Židov z východnej Európy, výmenou za spoluprácu Lechi pri boji proti Spojenému kráľovstvu. Jeho misia však bola prerušená, keď ho uväznili v Sýrii. Po repatriácii ho Briti vzali do väzby v Latrune, kde sa mu s ďalšími 19 druhmi podarilo vykopať 70 metrový tunel, cez ktorý 1. novembra 1943 ušli. Po Sternovej smrti sa stal členom najužšieho vedenia Lechi (triumvirátu), spoločne s Jisraelom Eldadom, šéfom propagandy, a Jicchakom Šamirom, šéfom operácií. Jelin-Mor sa staral o politické záujmy Lechi.

Natan Jelin-Mor (uprostred) a Matitjahu Šmuelivic pred väznicou v Akku po prepustení v roku 1949
Bol jedným zo strojcov atentátu na lorda Moyna. Boj proti Britom videl v medzinárodnom meradle a bol za spoluprácu s inými antikolonialistickými skupinami, vrátane palestínskych a arabských skupín. Po masakre v Dejr Jásin osobne konfrontoval Eldada.

V roku 1948 vytvoril Kandidátku bojovníkov. Po zvolení do izraelského parlamentu (Knesetu) pôsobil ako člen komisie pre vnútorné vzťahy. V roku 1949 bol súdený a odsúdený za vraždu emisára OSN Folke Bernadotta zo septembra 1948, ale keď jeho strana uspela v parlamentných voľbách, prepustili ho na slobodu.

V roku 1949 odsúdil delenie Palestíny ako „kupčenie s územím domoviny", rovnako bol odporcom palestínskeho práva návratu. Neskôr sa preorientoval z pravicového politika na ľavicového v súvislosti s prosovietskym postojom niektorých radikálov z Lechi v 40. rokoch, obhajovaním prosovietskej zahraničnej politiky. Rovnako zmenil postoj vo vzťahu k palestínskym Arabom a venoval mnoho úsilia na uzmierenie s palestínskymi Arabmi a rokovaniam s Organizáciou za oslobodenie Palestíny (OOP). V roku 1956 pomáhal založiť skupinu *Semitic Action*, ktorej časopis redigoval.

Dielo
-----

* JELIN-MOR, Natan. *Fighters for the Freedom of Israel – Personalities, Ideas, and Adventures*. Jeruzalem : Shiḳmonah, 1974. (po hebrejsky)
* JELIN-MOR, Natan. *The ere years*. Tel Aviv : Kineret, 1990. ISBN 9789652862372. (po hebrejsky)

Referencie
----------

1. 1 2  DAVES, Bryan. *Natan Yellin-Mor* [online]. Answers.com, [cit. 2008-06-06]. Dostupné online. (po anglicky)
2. ↑  BEN JEHUDA, Nachman. *Political Assassinations by Jews: A Rhetorical Device for Justice*. New York : State University of New York Press, 1993. Dostupné online. ISBN 978-0791411667. S. 96. (po anglicky)
3. 1 2 3  SHINDLER, Colin. *The Land Beyond Promise: Israel, Likud and the Zionist Dream*. [s.l.] : I.B.Tauris, 2001. ISBN 186064774X. S. 182–183. (po anglicky)
4. ↑  SHAVIT, Jacob. *The New Hebrew Nation: A Study in Israeli Heresy and Fantasy*. [s.l.] : Routledge, 1987. S. 148. (po anglicky)
5. ↑  ABOUREZK, James. *Name That Terrorist* [online]. Counterpunch, 2008-06-06, [cit. 2009-12-28]. Dostupné online. (po anglicky)

Poznámky
--------

1. ↑  V Izraeli sa označenie pravice a ľavice nevzťahuje na ekonomický význam týchto slov (ako napríklad v Európe), ale týka sa postoja voči palestínskym Arabom a izraelsko-palestínskemu konfliktu.

Iné projekty
------------

Commons
* Spolupracuj na Commons Commons ponúka multimediálne súbory na tému **Natan Jelin-Mor**

Externé odkazy
--------------

* Kneset – Natan Jelin-Mor (po anglicky)
* Jewish Virtual Library – Nathan Yellin-Mor (po anglicky)

Zdroj
-----

* *Tento článok je čiastočný alebo úplný preklad článku Natan Jelin-Mor na českej Wikipédii.*

Autoritné údaje: * GND: 1141709244
* ISNI: 0000 0000 5425 4170
* LCCN: nr91014805
* VIAF: 32410447
* WorldCat: lccn-nr91014805